b"\n_START_ARTICLE_\nGuy Hocquenghem\n_START_SECTION_\nTausta\n_START_PARAGRAPH_\nGuy Hocquenghem syntyi arvostetussa Pariisin esikaupungissa ja k\xc3\xa4vi Lyc\xc3\xa9e Lakanal -koulua Sceaux'ssa. H\xc3\xa4nen \xc3\xa4itins\xc3\xa4 toimi opettajana samassa kaupungissa sijaitsevassa Lyc\xc3\xa9e Marie-Curiessa. Tuosta ajasta on tietoja hyvin v\xc3\xa4h\xc3\xa4n, mutta 12\xe2\x80\x9313-vuotiaana otettu valokuva on kuitenkin olemassa._NEWLINE_Akateemisen koulutuksensa h\xc3\xa4n sai pariisilaisessa eliittikoulussa \xc3\x89cole normale sup\xc3\xa9rieure (ENS), jonka oppilaaksi h\xc3\xa4n kirjoittautui 1965. H\xc3\xa4nen el\xc3\xa4m\xc3\xa4ns\xc3\xa4 merkkipaaluksi muodostui Pariisin kev\xc3\xa4\xc3\xa4n 1968 liikehdint\xc3\xa4 ja etenkin silloin suoritettu Pariisin yliopiston Sorbonnen valtaus. Seuraavalla vuosikymmenell\xc3\xa4 h\xc3\xa4n oli itse organisoimassa tai aktiivisesti osallistui usein homojen vapautusta vaativien liikkeiden toimintaan. Erityisesti h\xc3\xa4n osallistui Front homosexuel d'action r\xc3\xa9volutionnaire -j\xc3\xa4rjest\xc3\xb6n toimintaan ja oli sen johtavia hahmoja. H\xc3\xa4n yst\xc3\xa4vystyi useiden Pariisissa opiskelevien ulkomaisten opiskelijoiden kanssa ja opasti heit\xc3\xa4 toimimaan uudessa kotikaupungissaan. Erityisesti h\xc3\xa4n avusti tunisialaisia opiskelijanuoria osallistumaan homojen emansipaatiota vaativan liikkeen toimintaan._NEWLINE_Vuonna 1972 h\xc3\xa4n julkaisi Le Nouvel Observateur -lehdess\xc3\xa4 pitk\xc3\xa4n kirjeen, jossa h\xc3\xa4n julkisesti ilmoitti olevansa homoseksuaali. N\xc3\xa4in h\xc3\xa4nest\xc3\xa4 tuli ensimm\xc3\xa4inen ranskalainen, joka tuli ulos kaapista lehdist\xc3\xb6n kautta ja julkisesti kertoi seksuaalisesta suuntauksestaan. Saman vuonna h\xc3\xa4n julkaisi teoksensa Le d\xc3\xa9sir homosexuel, joka on homoseksuaalisen vallankumouksen manifesti._NEWLINE_Vuodesta 1979 l\xc3\xa4htien h\xc3\xa4n kirjoitti Lib\xc3\xa9ration-lehteen. Vuosina 1979\xe2\x80\x931986 h\xc3\xa4n opetti filosofiaan Pariisin yliopistossa sek\xc3\xa4 Vincennes-Paris-VIII-osastossa._NEWLINE_Guy Hocquenghem kuoli aidsiin 1988, jolloin h\xc3\xa4n oli 41-vuotias. H\xc3\xa4nen tuhkansa on k\xc3\xa4tketty P\xc3\xa8re Lachaisen hautausmaan kolumbaarioon."